**ОТГОВОР – РАЗЯСНЕНИЕ ПО ДОКУМЕНТАЦИЯ**

**на основание чл.29, ал.2 от ЗОП**

**УВАЖАЕМИ ДАМИ И ГОСПОДА,**

Във връзка с постъпили въпроси по документация за участие в процедура за възлагане на обществена поръчка с предмет: **„Актуализиране и развитие на обучението за служебно и професионално развитие на служителите в държавната администрация и повишаване на тяхното качество” по проект С13-22-1/16.04.2014 „Изграждане на капацитет на ИПА за изследвания, обучение и приложение на иновативни европейски практики в доброто управление”**, Ви даваме следните разяснения:

1. **Въпрос:**

В компонент (Т3) “Качество на предложената организация за провеждане на обученията” от Методиката за оценка на офертите е посочено, че най-висока оценка са поставя, когато за “всички обучения са предложени зали и настаняване (където е приложимо) в хотели 4 звезди или повече. Разположени са в централната част на гр. София”. В техническата спецификация е посочено като изискване, всички обучение по Дейност 2 и Дейност 3, както и първото обучение по Дейност 1, да бъдат на територията на гр. София. За обучението по Дейност 5, както и за второто обучение по Дейност 1, изискването е да бъдат на територията на Република България, без да е конкретизирано къде.

Значи ли това, че ако участникът предложи хотели на тероторията на България извън гр. София, за обученията по дейност 1 (второ обучение) и Дейност 5 ще получи по-малко точки?

**Отговор**:

В Техническата спецификация е посочено кои обучения следва да бъдат организирани и проведени в гр. София. Останалите обучения могат да бъдат проведени на всяко място на територията на България.

Необходимо е да се има предвид, че за обученията, за които е предвидено осигуряване на хотелско настаняване, разходите за същото ще бъдат признавани само за участници, които не работят в съответното населено място (например, при обученията в София няма да бъдат признавани разходи за лица, които работят на територията на гр. София).

За обученията, които съгласно Техническата спецификация не е задължително да бъдат проведени в гр. София не се оценява тяхното местоположение, а се оценява само тяхната категорията (според броя звезди).

**2. Въпрос**

В компонент (Т3) “Качество на предложената организация за провеждане на обученията” от Методиката за оценка на офертите е посочено, че най-висока оценка са поставя, когато за “всички обучения са предложени зали и настаняване (където е приложимо) в хотели 4 звезди или повече. Разположени са в централната част на гр. София”. В техническата спецификация е посочено като изискване, първото обучение по Дейност 1 да бъде провеждано на групи от по 5 човeка, а първото обучение по Дейност 3 – на групи от по 3 човека.

Предвид бройката на групите от обучаеми (по 3 и по 5 човека), допуска ли се залата за провеждане на обученията да не бъде в хотел?

**Отговор:**

Случаите, в които се изисква провеждане на обучението в зала, разположена в хотел, са изрично посочени в Техническата спецификация. За останалите обучения, за които в Техническата спецификация не е поставено условие обученията да бъдат в зала, разположена в хотел, това изискване е неприложимо и за тях не е задължително осигуряване на зала за провеждане на обученията в хотел.

**3.Въпрос**

В Техническата спецификация за Дейност 3 е посочено, че “при селекция на добри европейски и български практики ще бъдат използвани и постигнатите резултати от дейност 1 от проект № Ц13-22-1/16.04.2014”. В образец № 4 Ценова оферта към дейност 3 е включена услуга с наименование “Селекция (в това число и проучване) на добри европейски практики и български практики и разработване на Наръчник със споделени добри практики.”

Какво се има предвид под “проучване на добри европейски и български практики” в рамките на настоящата обществена поръчка, предвид това, че дейност 1 по проект № С13-22-1/16.04.2014 не е заложена в спецификацията?

**Отговор:**

Съгласно Техническата спецификация Дейност 3 е “Разработване на нова програма „Споделяне на добри практики“. В обхвата на дейността изрично е посочено, че “В рамките на тази дейност ще се разработи нова обучителна програма „Споделяне на добри практики“, както и ще бъдат селектирани добри европейски и български практики.” (т. 5.3., изречение 1во от Техническата спецификация).

При изпълнение на тази дейност, а именно при селекцията на добри европейски и български практики, които да бъдат включени в програмата, ще бъдат използвани и постигнатите резултати от дейност 1 от проект № С13-22-1/16.04.2014 „Изграждане на капацитет на ИПА за изследвания, обучение и приложение на иновативни европейски практики в доброто управление“. Тези постигнати резултати (а именно резултатите в рамките на дейност 1) от проекта ще бъдат предоставени на изпълнителя по настоящата поръчка при изпълнение на договора за обществена поръчка. В Техническата спецификация относно дейност 3, изрично е посочено, че възложителят е отговорен да предостави необходимата информация на Изпълнителя във връзка с изпълнението на дейността, в това число и постигнатите резултати от Дейност 1 по проекта.

**ЗА ИЗПЪЛНИТЕЛЕН ДИРЕКТОР НА**

**ИНСТИТУТА ПО ПУБЛИЧНА АДМИНИСТРАЦИЯ:**

**/Христинка Микова – упълномощена със Заповед № РД 10-63 от 05.09.2014 г. на Изпълнителния директор на ИПА/**